Болеро (музичка група)
Болеро је босанскохерцеговачка рок група која је основана 1982. године у Сарајеву. Назив групе потиче од истоименог дела француског композитора Равела. Иако је група била активна свега неколико година, у том периоду је објавила два студијска албума који су добро прошли код публике.

Историја 
Групу су 1982. године у Сарајеву основали Мирослав Бартулица, Миле Анђелић, Мустафа Чизмић, Зоран Грабовац и Неџад Хаџић. С обзиром да је Хаџић морао у војску, њега је 1985. године привремено заменио Дино Оловчић. Иако је група основана 1982. године, са снимањем се почело тек 1985. године. У периоду 1985—1989. године издали су два албума — На крају славља (1986) и О Јесењину (1988). Из назива другог албума види се да је Бартулици узор био руски песник, а у песмама групе се чак могу чути и делови самог Равеловог Болера.

Иако је први албум изашао новембра 1986. године, представљен је тек у мају 1987. године. Упркос томе, продат је у око 150.000 примерака. Други албум је продат у готово 100.000 примерака, и њега, за разлику од првог, одликују меланхолија и сета. На албуму је гостовао глумац Раде Шербеџија. Вероватно најпознатија песма на албуму јесте Јелена, а албум је представљен и промовисан на великом концерту пред сарајевском катедралом.

Група се разишла 1989. године, а њени чланови су, услед неприлика широм Југославије, избегли у различите државе. Након разлаза, Бартулица је остао у Ливну, где је снимио кантауторски албум Лудник.

Чланови групе су се 2006. године састали у Сплиту и снимили сингл Босна у басни, покушавши тиме да поново оформе групу, али су покушаји били неуспешни.

Године 2010. активирана је идеја о поновном покретању групе, а одлучено је да нови назив групе буде Група.Болеро-реунион. Следеће године издали су сингл Диспертанго, чији је циљ био најава повратка групе, али, као и 2006. године, и овога пута је поновно окупљање прошло неуспешно. Током бројних покушаја да се врати на сцену, група је 2013. године остала без бубњара Грабовца, који је у том периоду умро.

Исте године је група одржала два концерта — у Ливну и Сарајеву — и тиме означила повратак на сцену. Састав групе се прилично променио — од оригиналне поставе остали су само Бартулица и Чизмић, док су нови чланови били Ведран Калинић, Дамир Синановић и Дино Оловчић.

Дана 2. децембра 2016. године, група се поново вратила на сцену са својим оригиналним именом, када је одржала хуманитарни концерт у Скендерији.

Чланови

Тренутни чланови 
 Мирослав Мишо Бартулица (гитара, помоћни вокал, текстописац)
 Антонио Поповић Тони (вокал)
 Ведран Калинић (бас)
 Дамир Синановић Бумбар (бубањ)
 Дино Оловчић (клавијатуре)

Бивши чланови 
 Миле Анђелић (вокал)
 Зоран Грабовац (бубањ)
 Неџад Хаџић (клавијатуре)
 Мустафа Чизмић Чизма (вокал)

Дискографија

Студијски албуми 
 На крају славља (1986)
 О Јесењину (1988)

Остали албуми 
 Лудник (2005)

Синглови 
 Босна у басни (2006)
 Диспертанго (2011)

Референце

Спољашње везе 
 Болеро на сајту discogs.com
 

Босанскохерцеговачке музичке групе
Музичке групе из Сарајева
Музичке групе основане 1982.